**დანართი №4**

**საპროექტო განაცხადის ვერიფიკაციის და შეფასების ინსტრუქცია**

სამოქალაქო (მონაწილეობითი) ბიუჯეტის პროექტის ვერიფიკაციის და შეფასების ინსტრუქცია გამოიყენება ქუთაისის მუნიციპალიტეტის მონაწილეობითი ბიუჯეტირების კომისიის (შემდგომში - კომისია) მიერ მონაწილეობითი ბიუჯეტირების პროექტის ფარგლებში მოქალაქეთა მიერ ინიცირებული საპროექტო განაცხადების ვერიფიკაციისა და შეფასებისათვის.

**ვერიფიკაცია:**

საპროექტო განაცხადების ვერიფიკაციის მიზანია, ქუთაისის მუნიციპალიტეტის სამოქალაქო (მონაწილეობითი) ბიუჯეტის პროგრამის ფარგლებში ინიცირებული საპროექტო განაცხადების შეფასებამდე და კენჭისყრამდე/ხმის მიცემამდე მოხდეს პროექტების განხორციელებადობის შეფასება.

ვერიფიკაცია ხორციელდება კომისიის მიერ. ვერიფიკაციის პროცესში კომისიის ყველა წევრის მონაწილეობა სავალდებულოა. იმ შემთხვევაში, თუ საპატიო მიზეზით სამუშაო ჯგუფის რომელიმე წევრი ვერიფიკაციის პროცესში მონაწილეობას ვერ იღებს, აღნიშნული პირი იმავე ხმის უფლებით შეიძლება შეცვალოს იმავე სამსახურის/კომისიის წარმომადგენელმა, უფლებამონაცვლეობის დამადასტურებელი დოკუმენტის წარდგენის შემთხვევაში.

ვერიფიკაცია არ მოიცავს თავად პროექტის შეფასებას (ქულებით ან სხვაგვარად), არამედ, გულისხმობს სავალდებულო კრიტერიუმების მიხედვით პროექტების პირველად ფილტრაციას და შესაბამისად მის რეალიზაციასთან დაკავშირებული სამართლებრივი, ტექნიკური და ფინანსური ასპექტების გამოვლენას, რომლებიც განსაზღვრავს თუ რამდენად რეალიზებადია პროექტი.

**სავალდებულო კრიტერიუმები,** რომლებსაც პროექტი ვერიფიკაციისას უნდა აკმაყოფილებდეს, შემდეგია:

* უნდა შეესაბამებოდეს საქართველოს კანონმდებლობას;
* საპროექტო განაცხადით გათვალისწინებული ღონისძიებები უნდა ექცეოდეს მუნიციპალიტეტის უფლებამოსილების ფარგლებში;
* საპროექტო განაცხადის ფარგლებში დაგეგმილი ღონისძიებები უნდა ხორციელდებოდეს ქალაქ ქუთაისის მუნიციპალიტეტის ადმინისტრაციულ საზღვრებში; იმ შემთხვევაში, თუ განაცხადის ავტორის მიერ მითითებული ლოკაცია სცდება ქუთაისის მუნიციპალიტეტის ადმინისტრაციულ საზღვრებს და ამავე დროს იდეის განხორციელება არესებითი ცვლილების გარეშე შესაძლებელია განხორციელდეს ქუთაისის მნიციპალიტეტის საზღვრებში, კომისიას უფლება აქვს აწარმოოს მოლაპარაკება იდეის ავტორთან განაცხადის სათანდო მოდიფიკაციისთვის;
* იმ შემთხვევაში, თუ საპროექტო განაცხადის ფარგლებში დაგეგმილი ღონისძიებები მოიცავს ინფრასტრუქტურულ სამუშაოებს, ქონება უნდა იყოს მუნიციპალიტეტის საკუთრებაში;
* არ უნდა ეხებოდეს მხოლოდ ერთი ან რამდენიმე ფიზიკური ან იურიდიული პირის პირად ინტერესს;
* არ უნდა წარმოადგენდეს თანადაფინანსების სხვა პროგრამების კომპეტენციას ან ბინათმესაკუთრეთა ამხანაგობებთან დაკავშირებულ საკითხებს;
* პროექტის დაფინანსება არ უნდა წარმოადგენდეს სხვა უწყების კომპეტენციას ან არ უნდა იყოს გათვალისწინებული განსახორციელებელ პროექტთა ნუსხაში;
* პროექტის სავარაუდო ღირებულება რეალისტურად უნდა იყოს გათვლილი და არ უნდა აღემატებოდეს მუნიციპალიტეტის მიერ ამ მიზნით გამოყოფილ თანხებს;
* პროექტის განხორციელება მნიშვნელოვან რისკებთან არ უნდა იყოს დაკავშირებული;
* მუნიციპალიტეტს უნდა შეეძლოს პროექტის განხორციელების მატერიალურ-ტექნიკური მხარდაჭერა. (მაგალითად, პროექტის განხორციელებისათვის საჭირო ტექნიკის მოძიება, საჭირო შენობით უზრუნველყოფა და ა.შ.);
* არ უნდა წარმოადგენდეს სასამართლოში ან ადმინისტრაციულ ორგანოში მიმდინარე დავის საგანს ან კანონმდებლობით პირდაპირ არ უნდა იყოს დადგენილი საკითხის რეგულირების პროცედურა, რომელიც გამორიცხავს პროექტის განხორციელებას;
* არ უნდა მოდიოდეს წინააღმდეგობაში მერიის მიერ დამტკიცებული პროგრამების ფარგლებში შესასრულებელ საქმიანობასთან;
* პროექტის დასრულება შესაძლებელი უნდა იყოს ერთი წლის განმავლობაში;
* არ უნდა შეიცავდეს უცენზურო ან სახუმარო მასალას;
* არ უნდა იწვევდეს დისკრიმინაციას.

თუ იდეის შინაარსი ემთხვევა ქუთაისის მუნიციპალიტეტის მერიის მიერ სხვადასხვა პროგრამის ფარგლებში განხორციელების სტადიაში მყოფ ან დაგეგმილ აქტივობებს, ამის თაობაზე ეცნობება იდეის ავტორს, ხოლო მერიას ეძლევა რეკომენდაცია გაეცნოს წარმოდგენილ იდეას და მიზანშეწონილობას შემთხვევაში მოახდინოს არსებული პროგრამის მოდიფიკაცია.

**შეფასება:**

კომისია შეფასებისას იყენებს რაოდენობრივ კრიტერიუმებს, რომლებსაც, მნიშვნელობიდან გამომდინარე მინიჭებული აქვთ შესაბამისი კოეფიციენტები.

რაოდენობრივი კრიტერიუმების მიხედვით კომისიის წევრები წარმოდგენილ პროექტებს ანიჭებენ გარკვეულ ქულებს. შეფასება ხდება 10 ბალიანი შკალით, სადაც მინიმალური ნიშანია 1, მაქსიმალური 10.

კომისია უფლებამოსილია, თუ მას ესწრება კომისიის შემადგენლობის ნახევარზე მეტი. კომისია გადაწყვეტილებას იღებს სხდომაზე დამსწრე წევრთა ხმების უმრავლესობით, მაგრამ არანაკლებ კომისიის უფლებამოსილების დადგენისათვის განსაზღვრული კვორუმის ნახევრისა.

კომისიის მიერ **რაოდენობრივი კრიტერიუმებით** შეფასებისას უნდა მოხდეს 10 საუკეთესო პროექტის გამოვლენა.

|  |  |  |
| --- | --- | --- |
| **კრიტერიუმი** | **განმარტება** | **კოეფიციენტი** |
| მდგრადობა და გამოყენებადობა | პროექტის შედეგის გრძელვადიანი ეფექტი | 1 |
| გარემოზე ზემოქმედება | პროექტის გავლენა გარემოზე (ახდენს თ არა პროექტი გარემოზე მავნე ზემოქმედებას და მის დაბინძურებას) | 1 |
| კრეატიულობა | პროგრამის ძირითადი იდეის შემოქმედებითი მხარე | 1 |
| გეოგრაფიული არეალი | პროექტის განხორციელების ლოკალიზაცია ქალაქის ცენტრიდან დაშორებულ არეალში[[1]](#footnote-1) | 0,3 |
| ქ. ქუთაისის განვითარების პოლიტიკასთან შესაბამისობა | პროექტის თანხვედრა ქალაქის განვითარების პოლიტიკის სტრატეგიულ დოკუმენტებთან | 0,5 |
| გენდერული ფაქტორი | პროექტის მიერ გენდერული თანასწორობის გათვალისწინება/ხელშეწყობა | 0,3 |
| შშმ[[2]](#footnote-2) პირების ინკლუზიის ფაქტორი | პროექტის მიერ შშმ პირების ინკლუზიის/ჩართულობის, მათთვის გარემოს ადაპტაციისა და გაუმჯობესების გათვალისწინება/ ხელშეწყობა | 0,3 |
| ბავშვთა[[3]](#footnote-3) დაცვისა და მხარდაჭერისფაქტორი | პროექტის მიერ ბავშვებისათვის სათანადო ინფრასტრუქტურის განვითარების, ბავშვის საუკეთესო ინტერესების - კეთილდღეობის, უსაფრთხოების, ჯანმრთელობის დაცვის, განათლების, განვითარების, საზოგადოებრივი, ზნეობრივი და სხვა ინტერესების მხარდაჭერის გათვალისწინება/ხელშეწყობა | 0,3 |

1. ის საპროექტო განაცხადები, რომლებიც არ არის კონკრეტულ არეალში ლოკალიზებული იღებენ შეფასებას - 5 ქულა. [↑](#footnote-ref-1)
2. შეზღუდული შესაძლებლობის მქონე პირი – პირი მყარი ფიზიკური, ფსიქიკური, ინტელექტუალური ან სენსორული დარღვევით, რომლის სხვადასხვა დაბრკოლებასთან ურთიერთქმედებამ შესაძლოა ხელი შეუშალოს საზოგადოებრივ ცხოვრებაში ამ პირის სრულ და ეფექტიან მონაწილეობას სხვებთან თანაბარ პირობებში [↑](#footnote-ref-2)
3. 18 წლამდე არასრულწლოვანი [↑](#footnote-ref-3)