**დანართი N2**

**მონაწილეობითი (სამოქალაქო) ბიუჯეტის პროგრამის, როგორც ადგილობრივი თვითმმართველობის განხორციელებაში მოქალაქეთა მონაწილეობის ფორმის, განხორციელების წესი**

**ზოგადი დებულებები**

**მუხლი 1. მონაწილეობითი (სამოქალაქო) პროგრამის არსი**

1. კარგი მმართველობის ერთ-ერთ ფუნდამენტურ პრინციპს მოქალაქეთა თანამონაწილეობა წარმოადგენს. მოქალაქეების ინტერესის გათვალისწინება მუნიციპალიტეტის ბიუჯეტის დაგეგმვის პროცესში სულ უფრო მეტ მნიშვნელობას იძენს. ადგილობრივი თვითმმართველობის განხორციელებაში მოქალაქეთა მონაწილეობის ფორმას მონაწილეობითი (სამოქალაქო) ბიუჯეტი ეწოდება.
2. მონაწილეობითი (სამოქალაქო) ბიუჯეტის პროგრამა (შემდგომში – პროგრამა) წარმოადგენს თვითმმართველ ქალაქ ქუთაისის მუნიციპალიტეტის საბიუჯეტო დაგეგმვის, პროექტების შემუშავების, განხორციელების და მონიტორინგის პროცესში მოქალაქეთა მონაწილეობის ფორმას, რომელიც ორიენტირებულია ადგილობრივი თვითმმართველობის საქმიანობაში მოქალაქეთა მონაწილეობის გაძლიერებისკენ, რათა მათ დამოუკიდებლად და საკუთარი პასუხისმგებლობით, მუნიციპალიტეტის მხარდაჭერით უპასუხონ ადგილობრივი მნიშვნელობის საჭიროებებს.

**მუხლი 2. პროგრამის მიზანი**

1. პროგრამის დანერგვის მიზანს წარმოადგენს თვითმმართველობის განხორციელების პროცესში მოქალაქეთა უშუალო ჩართულობის მექანიზმის ინსტიტუციონალიზაცია, მოქალაქეთა საჭიროებებზე დაფუძნებული ბიუჯეტის შემუშავება და საბიუჯეტო პროცესის გამჭვირვალობისა და ანგარიშვალდებულების ხარისხის ამაღლება.

**მუხლი 3. პროგრამის ამოცანა**

1. პროგრამის ამოცანაა მოქალაქეებმა საკუთარი პასუხისმგებლობით, ასევე თავიანთი შესაძლებლობების გაძლიერებითა და ჩართულობით უზრუნველყონ მათ მიერ მუნიციპალური ბიუჯეტის ნაწილის განკარგვა მუნიციპალიტეტის მოსახლეობის ინტერესების მაქსიმალური გათვალისწინებით. მუნიციპალიტეტის ორგანოები ვალდებულებას იღებენ, ბიუჯეტში გაითვალისწინონ და განახორციელონ მოქალაქეების მიერ ამ ბრძანებით და შესაბამისი ნორმატიული და ინდივიდუალური აქტებით დადგენილი წესით წარდგენილი და შესაბამისად შერჩეული პროექტები.

**მუხლი 4.** **პროგრამის პრინციპები**

1. პროგრამის განხორციელების ძირითადი პრინციპებია:

ა) კანონიერება;

ბ) საჯაროობა;

გ) კოლეგიურობა;

დ) მოქალაქეთა დამოუკიდებლობისა და პასუხისმგებლობის გაზრდა თვითმმართველობის განხორციელების პროცესში;

ე) საბიუჯეტო სახსრების სამართლიანი განაწილება.

**პროგრამის მართვა**

**მუხლი 5. პროცესში ჩართული მხარეები და მათი უფლება-მოვალეობები**

1. ქალაქ ქუთაისის მუნიციპალიტეტის მერია (შემდგომში - მერია) პასუხიმგებელია მონაწილეობითი (სამოქალაქო) ბიუჯეტის მომზადებაზე და განხორციელებაზე, ასიგნებების გამოყოფაზე, მონაწილეობითი (სამოქალაქო) ბიუჯეტის პროცესის საინფორმაციო მხარდაჭერაზე, გამარჯვებული საპროექტო განაცხადის ქალაქ ქუთაისის მუნიციპალიტეტის ბიუჯეტში ასახვაზე, მის შემდგომ განხორციელებაზე და ანგარიშგებაზე.
2. მონაწილეობითი ბიუჯეტირების კომისია (შემდგომში - კომისია) პასუხისმგებელია პროგრამის განხორციელების პროცესის ორგანიზებასა და წარმართვაზე. მათ შრის, მონაწილეობითი (სამოქალაქო) ბიუჯეტის პროგრამის საპროექტო განაცხადების რაოდენობრივი კრიტერიუმების მიხედვით შეფასებაზე, საჯარო კენჭისყრაზე გამოსატანი პროექტების შერჩევაზე, პროექტების განხორციელების მონიტორინგზე. აღნიშნული მიზნებისათვის საბჭო იკრიბება თვეში მინიმუმ ერთხელ.

**მუხლი 6. პროგრამის დაფინანსების წყარო**

1. პროგრამის დაფინანსების წყაროს წარმოადგენს ქალაქ ქუთაისის მუნიციპალიტეტის 2022 წლის ბიუჯეტი. მონაწილეობითი (სამოქალაქო) ბიუჯეტის ფარგლებში განხორციელებული პროექტების შინაარსი უნდა ემთხვეოდეს ადგილობრივი თვითმმართველობის საკუთარი უფლებამოსილებებს, განხორციელების არეალი უნდა ექცეოდეს ქალაქ ქუთაისის მუნიციპალიტეტის ადმინისტრაციულ საზღვრებში, მიზნად ისახავდეს საზოგადოებრივი სიკეთის შექმნას და წარმოადგენდეს საზოგადოებრივ საკუთრებას.

**მუხლი 7. პროგრამის პლატფორმა**

1. მონაწილეობითი (სამოქალაქო) ბიუჯეტის პროცესი ხორციელდება ქალაქ ქუთაისის მუნიციპალიტეტის მონაწილეობითი (სამოქალაქო) ბიუჯეტის ონლაინ პლატფორმის გამოყენებით www.ideakutaisi.ge.
2. ქალაქ ქუთაისის მუნიციპალიტეტის ონლაინ პლატფორმის (www.ideakutaisi.ge.) გამოყენების წესები და პირობები იხილეთ დანართი N6;

**პროგრამის შესაბამისი ეტაპები**

**მუხლი 8. პროგრამის ეტაპები**

1. პროგრამის განხორციელების ძირითადი ეტაპებია:

ა) მომზადება;

ბ) საპროექტო განაცხადების შემუშავება და წარდგენა;

გ) საპროექტო განაცხადების ვერიფიკაცია და შეფასება;

დ) პროექტების მომზადება კენჭისყრისთვის/ხმის მიცემისთვის;

ე)პროექტების კენჭისყრის/ხმის მიცემის პროცედურა;

ვ) საჯაროობა და გამჭვირვალობა;

ზ) გამარჯვებული პროექტების მუნიციპალიტეტის დასაგეგმი საბიუჯეტო წლის ბიუჯეტში ასახვა;

თ) მუნიციპალიტეტის მიერ შერჩეული პროექტების განხორციელება;

ი)ანგარიშგება;

კ) პროექტების განხორციელების მონიტორინგი.

1. პროგრამის შესაბამისი ეტაპების განხორციელების ვადების შესახებ ინფორმაცია იხილეთ დანართი N7.

**პროგრამის პროცესი**

**მუხლი 9. მომზადება**

1. მომზადება მოიცავს პროგრამის პროცესის ინიცირებას, ასევე საინფორმაციო კამპანიას. ეს უკანასკნელი ხორციელდება მერიის პარტნიორი ორგანიზაციის/ორგანიზაციების მიერ და გულისხმობს მოქალაქეთა წახალისებას პროგრამაში ჩართვის მიზნით, დაინტერესებული პირებისათვის სამოქალაქო (მონაწილეობითი) ბიუჯეტირების და შესაბამისი პროგრამის არსის, მიზნის, ამოცანის გაცნობას, პროექტების შეფასების ეტაპების და კრიტერიუმების შესახებ ინფორმაციის მიწოდებას.
2. მერია პარტნიორ ორგანიზაციასთან/ორგანიზაციებთან ერთად, დადგენილ ვადებში (დანართი N7), ოფიციალური ვებ-გვერდის, ასევე მონაწილეობითი (სამოქალაქო) ბიუჯეტის ონლაინ პლატფორმის [www.ideakutaisi.ge](http://www.ideakutaisi.ge) და შესაბამისი სოციალური მედიის გამოყენებით, აწვდის ინფორმაციას მოქალაქეებს მონაწილეობითი (სამოქალაქო) ბიუჯეტის პროექტის შესახებ. ინფორმაცია ასევე უნდა მოიცავდეს პროგრამის ფარგლებში წარსადგენი განაცხადების წარდგენის პროცედურებსა და ვადებს, ასევე იმ კრიტერიუმებს, რომელთა მიხედვითაც მოხდება გამარჯვებული პროექტების გამოვლენა.
3. მონაწილეობითი (სამოქალაქო) ბიუჯეტის იდეის საპროექტო განაცხადი უნდა შეიცავდეს:

ა) პროექტის სახელწოდებას;

ბ) პროექტის განხორციელების ადგილს;

გ) პროექტის კლასიფიკაციას;

დ) პროექტის განმცხადებლის მონაცემებს;

ე) პრობლემის აღწერას;

ვ) პროექტის აღწერას;

ზ) პროექტის მიზნებს;

თ)პროექტის განხორციელების ფარგლებში მოსალოდნელ შედეგს;

ი) პროექტის სავარაუდო ღირებულებას;

1. განაცხადის წარმოდგენის ფორმა იხილეთ დანართი N3.

**მუხლი 10. საპროექტო განაცხადების შემუშავება და წარდგენა**

1. საპროექტო განაცხადის შემოტანა შეუძლია:

ა) საქართველოს ნებისმიერ მოქალაქეს 16 წლის ასაკიდან, (მიუხედავად რეგისტრაციის ადგილისა).

ბ) საქართველოს ნებისმიერ მოქალაქეთა (16 წლის ასაკიდან) ჯგუფს - საინიციატივო ჯგუფს. (მიუხედავად მათი რეგისტრაციის ადგილისა);

გ) ერთი ინიციატორის/ინიციატორების მიერ შესაძლებელია არაუმეტეს სამი საპროექტო განაცხადის შემოტანა;

1. იდეების წარდგენა ხორციელდება წინასწარ დადგენილ ვადაში (დანართი N7) და ფორმატით;
2. იდეის განაცხადის ფორმის წარდგენა შესაძლებელია, როგორც ელექტრონული, ასევე წერილობითი ფორმით:

ა) მონაწილეობითი (სამოქალაქო) ბიუჯეტის ონლაინ პლატფორმაზე რეგისტრაციით;

ბ) ქალაქ ქუთაისის მუნიციპალიტეტის მერიის კანცელარიაში, საპროექტო განაცხადების მიღების პერიოდის ბოლო 3 სამუშაო დღის განმავლობაში;

1. საპროექტო განაცხადები რეგისტრირდება მერიის კანცელარიაში და ენიჭება ინდივიდუალური ნომერი რომელიც დაუყოვნებლივ ეცნობებათ ავტორებს.

**მუხლი 11. საპროექტო განაცხადების ვერიფიკაცია და შეფასება**

1. დადგენილ ვადებში (დანართი N7), კომისიის მიერ, სამუშაო ჯგუფის ჩართულობით ხორციელდება წარდგენილი საპროექტო განაცხადების ვერიფიკაცია და შეფასება;
2. ვერფიკაცია და შეფასება ხორციელდება დანართი N4-ის შესაბამისად.

.

**მუხლი 12. პროექტების მომზადება კენჭისყრისთვის/ხმის მიცემისთვის**

1. აღნიშნული ეტაპი მოიცავს შესაბამის საინფორმაციო კამპანიას. აღნიშნული პერიოდი უნდა დაიწყოს მინიმუმ კენჭისყრის ჩატარებამდე 1 კვირით ადრე, იმისათვის რომ მოსახლეობას ჰქონდეს შესაძლებლობა და საკმარისი დრო პროექტების გასაცნობად.
2. საინფორმაციო კამპანიის ფარგლებში ხმის მიცემის ეტაპზე განაცხადის გადასვლის მომენტიდან იდეის ავტორს ეძლევა უფლებამოსილება დაიწყოს აქტიური საინფორმაციო კამპანია მხარდამჭერების მოზიდვის მიზნით. ასევე, საინფორმაციო კამპანიის ფარგლებში მერია პარტნიორი ორგანიზაციის მხარდაჭერით უზრუნველყოფს კენჭისყრაში მონაწილე პროექტების პრეზენტაციების გამართვას, რომელშიც მონაწილეობას მიიღებენ იდეის ავტორები. პრეზენტაციების გამართვის თაობაზე საჭიროა მოხდეს მოსახლეობის ინფორმირება, ამისათვის კი წინასწარ უნდა მომზადდეს ინფორმაციები (პრეს-რელიზები) მედიაში გასავრცელებლად, ინფორმაცია ასევე უნდა განთავსდეს მერიის საიტზე, შესაბამის პლატფორმასა და სოციალურ ქსელში.

**მუხლი 13. პროექტების კენჭისყრის/ხმის მიცემის პროცედურა**

1. კენჭისყრის ჩატარება განისაზღვრება საბჭოს მიერ დანართი N7-ით დადგენილ ვადებში.
2. ხმის მიცემის/კენჭისყრის პროცედურის მიზანია საუკეთესო საპროექტო განაცხადის/განაცხადების გამოვლენა.
3. პროექტების კენჭისყრის/ხმის მიცემის პროცედურა ტარდება არაუმეტეს სამი გამარჯვებული პროექტის გამოვლენის მიზნით;
4. ხმის მიცემის/კენჭისყრაში მონაწილეობის უფლება აქვს თვითმმართველ ქალაქ ქუთაისში რეგისტრირებულ ამომრჩეველს 18 წლის ასაკიდან.
5. ხმის მიცემის პროცედურაში მონაწილე მოქალაქეს უფლება აქვს ხმა მისცეს მხოლოდ ერთხელ და მაქსიმუმ სამ საპროექტო განაცხადს;
6. ხმის მიცემა ხდება მონაწილეობითი (სამოქალაქო) ბიუჯეტის ელექტრონულ პლატფორმაზე www.ideakutaisi.ge;
7. ხმის მიცემის პროცედურაში მოქალაქის იდენტიფიკატორად გამოიყენება მოქალაქის პირადი ნომერი;
8. ის პირები, რომელთაც არ აქვთ ელექტრონულად ხმის მიცემის შესაძლებლობა, მიმართავენ ქალაქ ქუთაისის მუნიციპალიტეტის მერიის კანცელარიას, სადაც მათ მიეცემათ საშუალება მონაწილეობა მიიღონ ხმის მიცემის პროცედურაში, კენჭიყრის მიმდინარეობის პერიოდის ბოლო 3 სამუშაო დღის განმავლობაში;
9. კენჭისყრის შედეგებს აჯამებს და საბოლოო შედეგებს აცხადებს (მერიის IT დეპარტამენტის და კანცელარიის მიერ მოწოდებული ინფორმაციის საფუძველზე) კომისია.
10. კომისიის თავმჯდომარე ან მდივანი შერჩეულ პროექტებს კენჭისყრის დამთავრების შემდეგ სამუშაო დღეს წარუდგენს მერს მუნიციპალიტეტის დასაგეგმი 2022 წლის ბიუჯეტში ასახვის მიზნით.
11. საფინანსო პოლიტიკისა და სახელმწიფო შესყიდვების სამსახური შესაბამის დარგობრივ სამსახურთან/სამსახურებთან ერთად უზრუნველყოფს პროექტების დასაგეგმილი წლის ბიუჯეტსა და მის პროგრამულ/კაპიტალურ დანართში ასახვას.
12. შეირჩევა ის სამი პროექტი, რომელიც ყველაზე მეტ ხმას დააგროვებს.
13. იმ შემთხვევაში, თუ რამდენიმე პროექტმა მიიღო ხმების ერთნაირი რაოდენობა, გამარჯვებულად მიიჩნევა ის პროექტი, რომელმაც კომისიის მიერ რაოდენობრივი შეფასებისას მეტი ხმა დააგროვა. თუ რაოდენობრივი შეფასება ერთნაირია, გადამწყვეტი მნიშვნელობა მიენიჭება გენდერული ფაქტორის, ან/და შშმ პირების ინკლუზიურობის ფაქტორის, ან/და ბავშვთა დაცვისა და მხარდაჭერის ფაქტორების გათვალისწინებას.

**მუხლი 14. საჯაროობა და გამჭვირვალობა**

1. მუნიციპალიტეტის მერი ვალდებულია, პროცესი წარმართოს ღიად და საჯაროდ, დაინტერესებული პირებისათვის კანონმდებლობით დადგენილ ვადებში გასცეს პროგრამასთან დაკავშირებული ნებისმიერი ინფორმაცია (ზოგადი ადმინისტრაციული კოდექსით განსაზღვრული პირადი და კომერციული საიდუმლოების გარდა).
2. მუნიციპალიტეტმა უნდა წაახალისოს მოქალაქეები, ადგილობრივი მედია და არასამთავრობო სექტორი, დააკვირდნენ და გააშუქონ მონაწილეობითი (სამოქალაქო) ბიუჯეტის პროცესის მიმდინარეობა, რაც გაზრდის პროცესის გამჭვირვალობას და მოსახლეობის ნდობას პროცესის მიმართ.
3. მუნიციპალიტეტის ვებ-გვერდით, ონლაინ პლატფორმით და სოციალური მედიით პროაქტიულად უნდა გამოქვეყნდეს და ადგილობრივი მედიის დახმარებით მოსახლეობაში გავრცელდეს ინფორმაცია პროგრამის ცალკეული ეტაპების და შერჩეული პროექტების შესახებ.

**მუხლი 15. გამარჯვებული პროექტების მუნიციპალიტეტის დასაგეგმი საბიუჯეტო წლის ბიუჯეტში ასახვა**

1. პროექტები, რომლებიც ხმის მიცემის პროცედურის საფუძველზე დააგროვებენ საუკეთესო შედეგებს რიგითობის მიხედვით, მონაწილეობითი (სამოქალაქო) ბიუჯეტისათვის განსაზღვრული ასიგნების მოცულობის ფარგლებში, მერიის საფინანსო პოლიტიკისა და სახელმწიფო შესყიდვების სამსახურის მიერ საბიუჯეტო კალენდრით დადგენილ ვადებში (დანართი N7) აისახება ქალაქ ქუთაისის მუნიციპალიტეტის დასაგეგმი საბიუჯეტო წლის ბიუჯეტში და ექვემდებარება დაფინანსებას.
2. მუნიციპალიტეტის 2022 წლის ბიუჯეტის პროექტის შედგენის დროს გათვალისწინებული უნდა იყოს პროგრამა “მონაწილეობითი (სამოქალაქო) ბიუჯეტის მხარდაჭერა“ და მის განსახორციელებლად გამოსაყოფი ასიგნებების ოდენობა. პროგრამას უნდა მიენიჭოს პროგრამული კოდი. გამარჯვებული პროექტები უნდა გაიწეროს შესაბამისი ქვეპროგრამების სახით.
3. პროექტის ბიუჯეტში ასახვის თაობაზე უნდა ეცნობოს პროექტის ინიციატორს/ინიციატორთა ჯგუფს, ასევე ნებისმიერი ცვლილება შეთანხმებული უნდა იყოს ინიციატორებთან და შესაბამისად, პირები ინფორმირებული უნდა იყვნენ ამის შესახებ.

**მუხლი 16. პროექტების განხორციელება**

1. პროექტების განხორციელება გულისხმობს სახელმწიფო შესყიდვებისათვის დოკუმენტაციის მომზადებას, შესყიდვის გამოცხადებას, მომწოდებლის გამოვლენას, პროექტის ფარგლებში შესაბამისი სამუშაოების განხორციელებას, დასრულებული სამუშაოს მიღებას;
2. მუნიციპალიტეტის მერიის საფინანსო პოლიტიკისა და სახელმწიფო შესყიდვების სამსახური, გამარჯვებული პროექტების გამოვლენისთანავე იწყებს სატენდერო დოკუმენტაციის მომზადებას, ხოლო „ქალაქ ქუთაისის მუნიციპალიტეტის 2022 წლის ბიუჯეტის დამტკიცების შესახებ“ საკრებულოს დადგენილების ამოქმედებიდან ორი თვის ვადაში აცხადებს ტენდერს (სახელმწიფო შესყიდვას) პროგრამით გამარჯვებული პროექტების განმახორციელებელი პირის/პირების გამოვლენის მიზნით.

**მუხლი 17. ანგარიშგება**

1. პროგრამის ფარგლებში გამარჯვებული პროექტების შესრულების შესახებ ინფორმაცია (დაგეგმილი და ფაქტიური შესრულების მაჩვენებლები, პროექტის განმახორციელებელი, პროექტის მიზანი, შედეგი, შედეგების შესრულების საბაზისო და მიზნობრივი მაჩვენებლები, ცდომილება, რისკები) საბიუჯეტო კალენდრით დადგენილ ვადებში აისახება როგორც მუნიციპალიტეტის ბიუჯეტის შესრულების 6 თვის ანგარიშში, ასევე წლიურ ანგარიშსა და მის პროგრამულ/კაპიტალურ დანართებში.

**მუხლი 18. პროგრამის განხორციელების მონიტორინგი**

1. პროგრამის ფარგლებში გამარჯვებული პროექტების განხორციელების პროცესის მონიტორინგი ხორციელდება კომისიის მიერ.
2. მონიტორინგი ხორციელდება დანართი N5-ის „გამარჯვებული პროექტების განხორციელების მონიტორინგის ინსტრუქცია“ შესაბამისად.